
注专讻讬谉 讝 注"讘 - 驻讬专讜砖 砖讟讬讬谞讝诇抓

诪讞转讱 讘讘砖专 讛讜讗, 讜讗讬谉 诪拽讜诐 诇讗讜住专讜! 讗诪专 专讘讛: 诇讗 谞爪专讻讛 讛诇讻讛 讝讜 诇注谞讬谉 讞讬转讜讱 讻专讬住讛, 讗诇讗 诇讛砖诪讬注谞讜 砖诪讜转专 诇讛讘讬讗 住讻讬谉 讚专讱 专砖讜转 讛专讘讬诐 诇砖诐 讻讱, 诇诪专讜转 砖讛讬讗 讗讞转 讛诪诇讗讻讜转 讛讗住讜专讜转 讘砖讘转 诪讛转讜专讛.


讜砖讜讗诇讬诐: 讜诪讗讬 拽诪砖诪注 诇谉, 讚诪住驻讬拽讗 诪讞诇诇讬谞谉 砖讘转讗 [讜诪讛 讛讜讗 诪砖诪讬注 诇谞讜, 砖诪住驻拽 驻讬拽讜讞 谞驻砖 讗谞讜 诪讞诇诇讬诐 砖讘转]? 讜讛专讬 讻讘专 转谞讬谞讗 [砖谞讬谞讜 讝讗转 讘诪砖谞讛]: 诪讬 砖谞驻诇讛 注诇讬讜 诪驻讜诇转, 住驻拽 讛讜讗 砖诐, 转讞转 讙诇 讛讗讘谞讬诐, 住驻拽 讗讬谞讜 砖诐, 住驻拽 讛讜讗 讞讬 住驻拽 诪转, 住驻拽 谞讻专讬 住驻拽 讬砖专讗诇 鈥� 诪驻拽讞讬谉 注诇讬讜 讗转 讛讙诇 讘砖讘转!


 讜诪砖讬讘讬诐: 诪讛讜 讚转讬诪讗 [砖转讗诪专]: 讛转诐 [砖诐] 讛讜讗 砖诪讞诇诇讬诐 砖讘转 注诇 住驻拽 驻讬拽讜讞 谞驻砖, 诪驻谞讬 讚讛讜讛 诇讬讛 讞讝拽讛 讚讞讬讜转讗 [砖讛讬转讛 诇讜 讞讝拽讛 砖诇 讞讬讜转], 讜讗谞讜 诪注诪讬讚讬诐 讚讘专 注诇 讞讝拽转讜. 讗讘诇 讛讻讗 讚诇讗 讛讜讛 诇讬讛 讞讝拽讛 讚讞讬讜转讗 诪注讬拽专讗 [讻讗谉 砖诇讗 讛讬转讛 诇讜 讞讝拽讛 砖诇 讞讬讜转 诪转讞讬诇讛, 砖讛专讬 讟专诐 谞讜诇讚] 讗讬诪讗 [讗诪讜专] 砖诇讗 讬讞诇诇讜 注诇 讻讱 砖讘转, 注诇 讻谉 拽讗 诪砖诪注 诇谉 [诪砖诪讬注 诇谞讜] 砖诪讜讗诇 砖诪讞诇诇讬诐 砖讘转 诪住驻拽 讗驻讬诇讜 注诇 注讜讘专.


讗 砖谞讬谞讜 讘诪砖谞转谞讜: 讛讗砖讛 砖谞讛专讙讛 谞讛谞讬谉 讘砖注专讛. 讜砖讜讗诇讬诐: 讜讗诪讗讬 [讜诪讚讜注]? 讜讛专讬 讛诪转 讜砖注专讜 讗讬住讜专讬 讛谞讗讛 谞讬谞讛讜 [讛诐]! 讗诪专 专讘: 诪讚讜讘专 讘讗讜诪专转 诇驻谞讬 讛专讬讙转讛 "转谞讜 砖注专讬 诇讘转讬". 讜转诪讛讬诐: 讜讻讬 讗讬住讜专 讛讛谞讗讛 诪讙讜祝 讛诪转 转诇讜讬 讘专爪讜谞讜? 讗讬诇讜 讗诪专讛 "转谞讜 讬讚讬 诇讘转讬", 诪讬 讬讛讘讬谞谉 诇讛 [讛讗诐 讛讬讬谞讜 谞讜转谞讬诐 诇讛, 诇讘转讛] 讗转 讛讬讚?!


讗诪专 专讘: 讗讬谉 诪讚讜讘专 讘诪砖谞讛 讘砖讬注专 诪诪砖, 讗诇讗 讘驻讗讛 谞讻专讬转, 砖讬注专 砖诇 讗砖讛 讗讞专转, 砖讗讬谞讜 诪诪砖 讞诇拽 诪讙讜驻讛. 讜诪讚讬讬拽讬诐 诪讚讘专讬 专讘: 讟注诪讗 [讛讟注诐, 讚讜讜拽讗] 讘诪拽专讛 砖讗诪专讛 "转谞讜 诇讘转讬" 诪讜转专 诇转转 讗讜转讛 诇讘转讛, 诪驻谞讬 砖讙讬诇转讛 讚注转讛 砖讗讬谉 讝讛 讞诇拽 诪讙讜驻讛, 讛讗 [讗讘诇] 诇讗 讗诪专讛 "转谞讜" 鈥� 讙讜驻讛 讛讜讗 讜诪讬转住专 [讜谞讗住专].


讜讛讗 诪讬讘注讬讗 诇讬讛 [讜讛专讬 谞砖讗诇讛 诇讜] 诇专' 讬讜住讬 讘专' 讞谞讬谞讗 砖讗诇讛 讝讜 讘讚讬谉 注讬专 讛谞讬讚讞转 (砖讛讚讬讞讜 讗转 讬讜砖讘讬讛 诇注讘讜讚讛 讝专讛), 砖讚谞讬诐 讗转 讛讞讜讟讗讬诐 砖讘讛 诇诪讬转讛, 讜砖讜专驻讬诐 讗转 讻诇 讛专讻讜砖 砖讘讛 (讙诐 砖诇 讗诇讜 砖诇讗 讞讟讗讜), 讚讘注讬 [砖砖讗诇] 专' 讬讜住讬 讘专' 讞谞讬谞讗: 砖注专 谞砖讬诐 爪讚拽谞讬讜转 砖诇讗 讞讟讗讜 诪讛讜?


讜讗诪专 专讘讗: 诇讗 讘砖讬注专 诪诪砖, 讗诇讗 讘驻讗讛 谞讻专讬转 拽诪讬讘注讬讗 诇讬讛 [谞砖讗诇讛 诇讜 诇专' 讬讜住讬 讘专' 讞谞讬谞讗]. 讜讛诇讗 诇讚讘专讬 专讘, 讻诇 注讜讚 诇讗 讛转谞转讛 注诇 讻讱 诪专讗砖 鈥� 谞讞砖讘转 讛驻讗讛 讛谞讻专讬转 诇讞诇拽 诪讙讜驻讛! 讜诪砖讬讘讬诐: 讻讬 拽诪讬讘注讬讗 诇讬讛 [讻讗砖专 谞砖讗诇讛 诇讜] 讛砖讗诇讛 诇专' 讬讜住讬 讘专' 讞谞讬谞讗, 讛讗诐 讛驻讗讛 谞讞砖讘转 讞诇拽 诪讙讜驻讛 鈥� 讛专讬 讝讛 讘驻讗讛 谞讻专讬转 讚转诇讬 讘住讬讻转讗 [砖转诇讜讬讛 讘住讬讻讛],


讛讻讗 讚诪讞讘专 讘讛 [讻讗谉 讚讬讘专 专讘 讘驻讗讛 谞讻专讬转 砖诪讞讜讘专转 讘讛], 讜讘诪拽专讛 讝讛, 讟注诪讗 [讛讟注诐, 讚讜讜拽讗] 讘诪拽专讛 砖讗诪专讛 "转谞讜 诇讘转讬" 鈥� 谞讜转谞讬诐 诇讛 讗转 讛驻讗讛, 讛讗 [讗讘诇] 诇讗 讗诪专讛 "转谞讜" 鈥� 讙讜驻讛 讛讜讗 讜诪讬转住专 [讜讗住讜专 讘讛谞讗讛].


注诇 讛注诪讚转 讚讬谉 讛诪砖谞讛 讘驻讗讛 谞讻专讬转, 讜诇讗 讘砖讬注专 专讙讬诇, 拽砖讬讗 诇讬讛 [拽砖讛 讛讬讛 诇讜] 诇专讘 谞讞诪谉 讘专 讬爪讞拽: 讜讛讗 讚讜诪讬讗 讚讘讛诪讛 拽转谞讬 [讜讛专讬 讘讚讜诪讛 诇讗讬住讜专 讛谞讗讛 诪谉 讛讘讛诪讛 讛转谞讗 砖讜谞讛], 砖讛讜讗 诪注诪讬讚 讗讜转谉 讝讜 诇注讜诪转 讝讜, 讜讗诐 讻谉 诪讛 讛转诐 [砖诐, 讘讘讛诪讛] 诪讚讜讘专 讘讛谞讗讛 诪讙讜驻讬讛 [讙讜驻讜], 讗祝 讛讻讗 谞诪讬 讙讜驻讬讛 [讗祝 讻讗谉, 讘砖注专 讛讗砖讛, 讙诐 讻谉 诪讚讜讘专 讘讙讜驻讛 诪诪砖], 讜诇讗 讘驻讗讛 谞讻专讬转!


讗诇讗 讗诪专 专讘 谞讞诪谉 讘专 讬爪讞拽: 讗讻谉 诪讚讜讘专 讘诪砖谞讛 讘砖讬注专 诪诪砖, 讜讬砖 讛讘讚诇 讘讬谉 砖注专 讛讗砖讛 诇讘讬谉 砖注专 讘讛诪讛: 讝讜, 讛讗砖讛 鈥� 诪讬转转讛 讗讜住专转讛 讘讛谞讗讛, 讜诇讻谉 讛砖讬注专 砖诇讗 砖讬讬讻转 讘讜 诪讬转讛 鈥� 讗讬谞讜 谞讗住专 讘讛谞讗讛, 讜讝讜, 讛讘讛诪讛 鈥� 讙诪专 讚讬谞讛 讗讜住专转讛  讘讛谞讗讛, 注讜讚 拽讜讚诐 砖讛讜爪讬讗讜讛 诇讛讜专讙, 讜诇讗 诪讬转转讛, 讜诇讻谉 讙诐 讛砖讬注专 砖诪讞讜讘专 讘讛 谞讗住专.


 讜诪注讬专讬诐:  转谞讬 [砖谞讛] 诇讜讬 讘专讬讬转讗 讻讜讜转讬讛 [讻砖讬讟转讜] 砖诇 专讘, 转谞讬 [砖谞讛] 诇讜讬 讘专讬讬转讗 讻讜讜转讬讛 [讻砖讬讟转讜] 砖诇 专讘 谞讞诪谉 讘专 讬爪讞拽. 讜诪驻专讟讬诐: 转谞讬 [砖谞讛] 诇讜讬 讘专讬讬转讗 讻讜讜转讬讛 [讻砖讬讟转讜] 砖诇 专讘: 讛讗砖讛 砖讬讜爪讗讛 诇讬讛专讙 讜讗诪专讛: "转谞讜 砖注专讬 诇讘转讬" 鈥� 谞讜转谞讬谉, 诪转讛 讜诇讗 讗诪专讛 "转谞讜 砖注专讬" 鈥� 讗讬谉 谞讜转谞讬谉, 诪驻谞讬 砖讛诪转 讗住讜专 讘讛谞讗讛.


讜讬砖 诇转诪讜讛: 驻砖讬讟讗 [驻砖讜讟 讛讚讘专] 砖讛讟注诐 讛讜讗 诪砖讜诐 砖讛诪转 讗住讜专 讘讛谞讗讛, 讜诇讗 讛讬讛 爪专讬讱 诇讛讬讗诪专! 讗诇讗 爪专讬讱 诇讜诪专 砖讗讬谉 诪讚讜讘专 讻讗谉 讘砖讬注专 诪诪砖, 讗诇讗 讘驻讗讛 谞讻专讬转, 讜诪讞讚砖转 讛讘专讬讬转讗 砖讙诐 谞讜讬讬 讛诪转, 讻讙讜谉 驻讗讛 谞讻专讬转, 讗住讜专 讘讛谞讗讛.


转谞讬讗 讻讜讜转讬讛 [砖谞讜讬讛 讘专讬讬转讗 讻砖讬讟转讜] 砖诇 专讘 谞讞诪谉 讘专 讬爪讞拽: 讛讗砖讛 砖诪转讛 鈥� 谞讛谞讬谉 讘砖注专讛, 讘讛诪讛 砖谞讛专讙讛 鈥� 讗住讜专讛 讘讛谞讗讛; 讜诪讛 讛驻专砖 讘讬谉 讝讛 诇讝讛? 讝讜 鈥� 诪讬转转讛 讗讜住专转讛, 讜讝讜 鈥� 讙诪专 讚讬谞讛 讗讜住专转讛.



讗 诪砖谞讛 讗讬谉 谞注专讻讬谉 驻讞讜转 诪住诇注 (砖拽诇 讛讗诪讜专 讘转讜专讛), 讜讗驻讬诇讜 注谞讬 砖讗讬谉 讬讚讜 诪砖讙转 诇砖诇诐 讗转 讛注专讱 砖讛注专讬讱 鈥� 讗讬谞讜 讬讜爪讗 讬讚讬 讞讜讘转讜 讘驻讞讜转 诪讻讱, 讜诇讗 讬转专 注诇 讞诪砖讬诐 住诇注, 砖讛讜讗 讛注专讱 讛讙讘讜讛 讘讬讜转专, 砖诇 讗讬砖 诪讘谉 注砖专讬诐 讜注讚 砖讬砖讬诐. 讻讬爪讚 讘讚讬讜拽 讞诇 讛讚讬谉 砖讗讬谉 讘注专讻讬谉 驻讞讜转 诪住诇注? 注谞讬 砖讛注专讬讱 讗讚诐 砖注专讻讜 讞诪讬砖讬诐 住诇注讬诐, 讜谞转谉 住诇注, 砖诇讗 讛讬讛 讘讬讚讜 讬讜转专, 讜讗讞专 讻讱 讛注砖讬专 鈥� 讗讬谞讜 谞讜转谉 讻诇讜诐, 砖讻讘专 讬爪讗 讬讚讬 讞讜讘转讜 讘住诇注 砖谞转谉. 讗讘诇 讗诐 谞转谉 驻讞讜转 诪住诇注 鈥� 诇讗 讬爪讗 讬讚讬 讞讜讘转 谞讚专讜, 讜讗诐 讛注砖讬专 讗讞专 讻讱 鈥� 谞讜转谉 讞诪砖讬诐 住诇注.


讛讬讜 讘讬讚讬讜 砖诇 讛注谞讬 讞诪砖 住诇注讬诐, 讻诪讛 讬转谉? 专讘讬 诪讗讬专 讗讜诪专: 讗讬谞讜 谞讜转谉 讗诇讗 讗讞转, 讜讬讜爪讗 讬讚讬 讞讜讘转讜, 讜讞讻诪讬诐 讗讜诪专讬诐: 谞讜转谉 讗转 讻讜诇谉, 讗转 讻诇 诪讛 砖讘讬讚讜, 讜讘讻讱 讬讜爪讗 讬讚讬 讞讜讘转讜. 讗讬谉 谞注专讻讬谉 驻讞讜转 诪住诇注, 讜诇讗 讬转专 注诇 讞诪砖讬诐 住诇注.


讘 讙诪专讗 砖谞讬谞讜 讘诪砖谞讛: 讗讬谉 谞注专讻讬谉 驻讞讜转 诪住诇注. 讜诪讘专专讬诐: 诪谞诇谉 [诪谞讬谉 诇谞讜]? 讚讻转讬讘 [砖谞讗诪专]: "讜讻诇 注专讻讱 讬讛讬讛 讘砖拽诇 讛拽讚砖" (讜讬拽专讗 讻讝, 讻讛), 讜诇诪讚讬诐 诪讻讱 砖讻诇 注专讻讬谉 砖讗转讛 诪注专讬讱 诇讗 讬讛讜 驻讞讜转讬谉 诪砖拽诇, 砖讗讬谉 讗讚诐 讬讜爪讗 讬讚讬 讞讜讘转讜 讘驻讞讜转 诪讻讱.


 讜诪讛 砖谞讗诪专 讘诪砖谞讛: 讜诇讗 讬转专 注诇 讞诪砖讬诐 住诇注讬诐, 谞诇诪讚 诪讛注专讱 讛讙讘讜讛 砖讘驻专砖转 注专讻讬谉, 讚讻转讬讘 [砖谞讗诪专]: "讛讝讻专 诪讘谉 注砖专讬诐 砖谞讛 讜注讚 讘谉 砖砖讬诐 砖谞讛 讜讛讬讛 注专讻讱 讞诪砖讬诐 砖拽诇 讻住祝" (砖诐 讙).


讙 砖谞讬谞讜 讘诪砖谞讛: 讛讬讜 讘讬讚讬讜 讞诪砖讛 住诇注讬诐, 专讘讬 诪讗讬专 讗讜诪专: 讗讬谞讜 谞讜转谉 讗诇讗 讗讞讚, 讜讞讻诪讬诐 讗讜诪专讬诐: 谞讜转谉 讗转 讻讜诇诐. 讜诪讘专专讬诐: 诪讗讬 讟注诪讗 [诪讛讜 讛讟注诐] 砖诇 专' 诪讗讬专? 讻转讬讘 [谞讗诪专] 诪转讞讬诇讛 诇讙讘讬 注专讻讜 砖诇 讗讬砖 诪讘谉 注砖专讬诐 讜注讚 砖讬砖讬诐: "讜讛讬讛 注专讻讱 讞诪砖讬诐 砖拽诇" (讜讬拽专讗 讻讝, 讙), 讜讻讬讜爪讗 讘讝讛 注专讻诐 砖诇 讬诇讚讬诐, 谞砖讬诐 讜讝拽谞讬诐, 讻诇 讗讞讚 诇驻讬 注专讻讜, 讜讻转讬讘 [讜谞讗诪专] 诪爪讚 讗讞专: "讜讻诇 注专讻讱 讬讛讬讛 讘砖拽诇" (砖诐 讻讛), 讜诇讻谉 讗讜 讬转谉 讞诪砖讬诐 鈥� 讻砖讬讚讜 诪砖讙转, 讗讜 讬转谉 砖拽诇 鈥� 讻砖讗讬谉 讬讚讜 诪砖讙转.


 讜砖讜讗诇讬诐:  讜专讘谞谉 [讜讞讻诪讬诐] 诪讛 讬注谞讜 注诇 讚讘专讬讜? 讜诪砖讬讘讬诐: 讛诪拽专讗 讛讛讜讗, "讜讻诇 注专讻讱 讬讛讬讛 讘砖拽诇", 诇诇诪讚 讻讬 讻诇 注专讻讬谉 砖讗转讛 诪注专讬讱 诇讗 讬讛讜 驻讞讜转讬诐 诪砖拽诇 讛讜讗 讚讗转讗 [砖讘讗], 砖讗讬谉 讬讜爪讗讬诐 讬讚讬 讞讜讘讛 讘驻讞讜转 诪讻讱, 讗讘诇 讛讬讻讗 讚讗讬转 诇讬讛 [讘诪拽讜诐 砖讬砖 诇讜 讬讜转专 诪砖拽诇] 鈥� 注诇 讻讱 讛专讬 讗诪专 拽专讗 [讛诪拽专讗]: "讜讗诐 诪讱 讛讜讗 诪注专讻讱 讜讻讜' 注诇 驻讬 讗砖专 转砖讬讙 讬讚 讛谞讜讚专 讬注专讬讻谞讜 讛讻讛谉" (砖诐 讞), 讜讛专讬 讬讚讜 诪砖讙转 讬讜转专 诪砖拽诇, 讜诇讻谉 讬转谉 诪讛 砖讘讬讚讜.


 讜砖讜讗诇讬诐: 讜专' 诪讗讬专 诪讛 讛讜讗 诪砖讬讘 注诇 讻讱? 讜诪砖讬讘讬诐: 讛讻转讜讘 讛讛讜讗, 诇诇诪讚 砖讛讜诇讻讬诐 讗讞专 讛砖讙 讬讚 讛谞讜讚专 讜诇讗 讗讞专 讛砖讙 讬讚 讛谞讬讚专 讛讜讗 讚讗转讗 [砖讘讗], 砖注谞讬 砖谞讚专 讗转 注专讻讜 砖诇 注砖讬专 谞讬讚讜谉 诇驻讬 讛砖讙 讬讚讜 砖诇 讛谞讜讚专, 讜讗讬谉 诪转讞砖讘讬诐 讘讻讱 砖讛谞讬讚专 讛讜讗 注砖讬专. 讜砖讜讗诇讬诐: 讜专讘谞谉 [讜讞讻诪讬诐], 诪讛 讛诐 诪砖讬讘讬诐 注诇 讻讱? 讜讛诇讗 讘讜讜讚讗讬 讛讜爪专讱 讛讻转讜讘 诇讻讱! 讜诪砖讬讘讬诐: 诇讗讜 诪诪讬诇讗 砖诪注转 诪讬谞讛 [讛讗诐 诇讗 诪讗诇讬讜 砖讜诪注 讗转讛 诪讻讗谉], 讚讛讬讻讗 [砖讘诪拽讜诐] 砖讬讚讜 诪砖讙转 砖拽讜诇 诪讬谞讬讛 [拽讞 诪诪谞讜 诇驻讬 讛砖讙 讬讚讜]?


讚 讗诪专 专讘 讗讚讗 讘专 讗讛讘讛: 讗讚诐 砖讛讬讜 讘讬讚讬讜 讞诪砖 住诇注讬诐 讘诇讘讚, 砖讗讬谉 讚讬 讘讛诐 诇注专讱 砖诇 讗讬砖 诪讘讜讙专, 讜讗诪专 "注专讻讬 注诇讬", 讜讞讝专 讜讗诪专 "注专讻讬 注诇讬", 讜谞诪爪讗 砖讛转讞讬讬讘 驻注诪讬讬诐, 讜谞转谉 讗专讘注 住诇注讬诐 诇转砖诇讜诐 讛驻注诐 讛砖谞讬讛 砖谞讚专, 讜讗讞专 讻讱 谞转谉 住诇注 讗讞讚 诇砖诐 讛专讗砖讜谞讛 鈥� 讬爪讗 讬讚讬 砖转讬讛谉, 讻讚讬谉 注谞讬 砖讗讬谉 讬讚讜 诪砖讙转, 讜讙诐 讗诐 讛注砖讬专 诇讗讞专 诪讻谉 鈥� 讗讬谞讜 爪专讬讱 诇砖诇诐 讗转 诪诇讜讗 注专讻讜.


诪讗讬 讟注诪讗 [诪讛 讟注诐 讛讚讘专]? 诇诪专讜转 砖谞讻住讬讜 谞砖转注讘讚讜 转讞讬诇讛 诇讙讘讬讬转 讛谞讚专 讛专讗砖讜谉, 诪讻诇 诪拽讜诐 讘注诇 讞讜讘 诪讗讜讞专 砖拽讚诐 讜讙讘讛 讗转 讞讜讘讜 鈥� 诪讛 砖讙讘讛 讙讘讛, 讜讗讬谉 诪讜爪讬讗讬诐 诪讬讚讜, 讜诇讻谉 讬爪讗 讬讚讬 讞讜讘转 讛砖谞讬讛 讘讗讜转诐 讗专讘注讛 住诇注讬诐.


 讜讗讬谉 诇讜诪专 砖诇讗 讬爪讗 讬讚讬 讞讜讘转讜 诪驻谞讬 砖诇讗 谞转谉 讗转 讻诇 讞诪砖转 讛住诇注讬诐 砖讛砖讬讙讛 讬讚讜 讘讗讜转讛 砖注讛, 砖讛专讬 讘注讬讚谞讗 讚讬讛讬讘 [讘讝诪谉 砖谞转谉] 诇砖谞讬讛 讛讬讛 讻诇 讻住驻讜 诪砖注讘讚 [诪砖讜注讘讚] 诇专讗砖讜谞讛, 讜讻讗讬诇讜 诇讗 讛讬讛 讘讬讚讜 讚讘专 诇砖诇诐 (讗祝 砖讘讚讬注讘讚 讬爪讗 讬讚讬 谞讚专讜 讘诪讛 砖谞转谉), 讜讻谉 讬爪讗 讬讚讬 讞讜讘转 谞讚专讜 讛专讗砖讜谉, 砖讛专讬 讘注讬讚谞讗 讚讬讛讬讘 [讘讝诪谉 砖谞转谉] 讗转 讛住诇注 砖谞讜转专 诇讜 诇专讗砖讜谞讛 转讜 诇讬转 诇讬讛 [砖讜讘 讗讬谉 诇讜] 讬讜转专 诪住诇注 讝讛.

